11-23/ELC-00009. Nafarroako Parlamentuak Euskararen Nafar Kontseilurako izendatu beharreko bost kide hautatzea.

Nafarroako Parlamentuko Mahaiak, 2023ko urriaren 23an egindako bilkuran, erabaki hau hartu zuen, besteak beste:

Euskarabidea-Euskararen Nafar Institutua erakunde autonomoaren estatutuak onesten dituen azaroaren 6ko 303/2019 Foru Dekretuaren 26.4 artikuluan xedatutakoarekin bat, Nafarroako Parlamentuari dagokio Euskararen Nafar Kontseiluko bost kide izendatzea.

Nafarroako Parlamentuko Erregelamenduak ez du aurreikusten hautaketa horretarako arau berariazkorik. Hori dela-eta, Erregelamenduaren 42.1.9 artikuluarekin bat, Mahaiak eta Eledunen Batzarrak aipatu izendapena egiteko arauak onetsi behar dituzte.

Horretarako, Legebiltzarreko legelari nagusiak arau-proposamen bat prestatu du.

Hori horrela, Nafarroako Parlamentuko Erregelamenduaren 42.1.9 artikuluan ezarritakoarekin bat, Eledunen Batzarrarekin bat etorriz, ERABAKITZEN DA:

Lehena. Nafarroako Parlamentuak izendatu beharreko Euskararen Nafar Kontseiluko bost kideak hautatzeko prozesua hastea. (11-23/ELC-00009)

Bigarrena. Onestea Nafarroako Parlamentuak, bere ordezkari gisa, izendatu beharrekoak diren Euskararen Nafar Kontseiluko bost kideak hautatzeko arauak. Hona testua:

1. Nafarroako Parlamentuak bost pertsona hautatuko ditu Euskararen Nafar Kontseiluko kide izateko.

2. Talde parlamentarioek eta foru parlamentarien elkarteak gehienez ere bost pertsonaz osatutako hautagaitzak aurkezten ahalko dituzte, banaka nahiz batera, sexu-parekotasuna errespetatuz. Titular bakoitzerako ordezko bat izendatu beharko da, titularraren sexu berekoa izanen dena.

3. Hautagaitzak aurkezteko, talde parlamentarioek eta foru parlamentarien elkarteak idazki bat helaraziko diote Legebiltzarreko Mahaiari, non jasota ageriko baita proposatutako hautagaien onarpena.

4. Euskararen Nafar Kontseiluko kide izateko hautagaiak aurkezteko epea 2023ko azaroaren 2ko 17:30ean bukatuko da.

5. Hautagaitzak aurkezteko epea bukatuta, Mahaiak haiek kalifikatuko ditu, eta ondoren, kasua bada, aldarrikatu eginen ditu.

6. Euskararen Nafar Kontseiluko bost kideen hautaketa Legebiltzarraren Osoko Bilkuran eginen da, ezkutuko bozketaren bidez.

7. Bozketa txartelen bidez eginen da, eta foru parlamentari bakoitzak gehienez hiru hautagairen izenak jartzen ahalko ditu txartelean; horietatik bi sexu batekoak izanen dira, eta bat beste sexukoa.

8. Mahaiak botoak zenbatuko ditu eta boto gehien lortu dituzten bost hautagaiak aldarrikatuko ditu.

9. Hautaketan eragina izan dezaketen balizko berdinketak ebatziko dira boto kopuru bera lortu duten hautagaien arteko bigarren bozketa baten bidez. Berdinketak bere horretan badirau, boto-kopuru bera duten hautagaien arteko hirugarren bozketa bat eginen da; eta berriro ere berdinketa gertatuz gero, hautaketa-prozedura amaitu dela deklaratuko da eta prozedura berri bati ekinen zaio, hautatzeke gelditu diren postu hutsetarako.

Hirugarrena. Nafarroako Parlamentuko Aldizkari Ofizialean argitara dadin agintzea.

Iruñean, 2023ko urriaren 23an

Lehendakaria: Unai Hualde Iglesias